5.5. Valsts budžeta ilgtermiņa saistības 2027., 2028., 2029. gadam un turpmākajiem gadiem

Likumprojekta “Par valsts budžetu 2026. gadam un budžeta ietvaru 2026., 2027. un 2028. gadam” 11. pielikumā “Valsts budžeta ilgtermiņa saistību maksimāli pieļaujamais apjoms” ir atspoguļotas pamatbudžeta un speciālā budžeta saistības 2026. gadā finansējamo projektu un pasākumu turpināšanai 2027., 2028., 2029. gadā un tālākā laika posmā līdz projekta īstenošanai sadalījumā pa saistību veidiem, ministrijām un citām centrālajām valsts iestādēm un izdevumu kodiem atbilstoši ekonomiskajām kategorijām.

Būtiskākie valsts budžeta ilgtermiņa saistību izdevumi atbilstoši ekonomiskajām kategorijām ir subsīdijas, dotācijas, sociālie maksājumi un kompensācijas, kapitālie izdevumi, kārtējie maksājumi ES budžetā un starptautiskā sadarbība, kārtējie izdevumi u.c.

5.3. tabula. Valsts budžeta ilgtermiņa saistību izdevumi atbilstoši ekonomiskajām kategorijām

*milj. euro*

|  |  |  |  |  |
| --- | --- | --- | --- | --- |
|  | **2027. gadā** | **2028. gadā** | **2029. gadā** | **Tālākā laika posmā līdz projekta īstenošanai** |
| **Izdevumi – kopā** | **3 949,2** | **3 420,0** | **2 285,9** | **4 773,5** |
| **Uzturēšanas izdevumi** | **3 323,1** | **2 948,9** | **2 071,4** | **2 551,1** |
| Kārtējie izdevumi | 476,5 | 400,9 | 429,3 | 2 531,3 |
| Procentu izdevumi | 645,3 | 724,6 | 854,0 | 0,0 |
| Subsīdijas, dotācijas, sociālie maksājumi un kompensācijas | 1 582,1 | 1 232,0 | 124,0 | 19,6 |
| Kārtējie maksājumi Eiropas Savienības budžetā un starptautiskā sadarbība | 520,4 | 541,9 | 638,6 | 0,0 |
| Transferti viena budžeta veida ietvaros un uzturēšanas izdevumu transferti starp budžeta veidiem | 98,9 | 49,4 | 25,5 | 0,1 |
| **Kapitālie izdevumi** | **626,2** | **471,1** | **214,5** | **2 222,4** |
| Pamatkapitāla veidošana | 566,2 | 448,2 | 210,0 | 2 222,4 |
| Kapitālo izdevumu transferti | 60,0 | 22,9 | 4,5 | 0,0 |

Plānojot valsts budžeta ilgtermiņa saistības turpmākajiem gadiem, ministrijas ievēro šādus nosacījumus: ES politiku instrumentu un pārējās ĀFP līdzfinansētiem projektiem plānoto valsts budžeta ilgtermiņa saistību apmēru norāda atbilstoši pieņemtajiem lēmumiem par projektu finansējumu; pārējām jaunām valsts budžeta ilgtermiņa saistībām (izņemot maksājumiem par aizņēmumiem un kredītiem un maksājumiem starptautiskajās institūcijās un programmās) plānoto valsts budžeta ilgtermiņa saistību apjomu norāda atbilstoši attiecīgajā MK rīkojumā noteiktajam; ministrijas var uzņemties jaunas valsts budžeta ilgtermiņa saistības maksājumiem starptautiskajās institūcijās un programmās tikai ar MK lēmumu.

5.4. tabula. Valsts budžeta ilgtermiņa saistību veidi

*milj. euro*

|  |  |  |  |  |
| --- | --- | --- | --- | --- |
|  | **2027. gadā** | **2028. gadā** | **2029. gadā** | **Tālākā laika posmā līdz projekta īstenošanai** |
|  |
|  |
| **Valsts budžeta ilgtermiņa saistības - kopā** | **3 949,2** | **3 420,0** | **2 285,9** | **4 773,5** |  |
| **Eiropas Savienības politiku instrumenti un pārējās ārvalstu finanšu palīdzības līdzfinansētie projekti - kopā** | **2 117,5** | **1 513,9** | **197,6** | **7,9** |  |
| *Eiropas transporta, telekomunikāciju un enerģijas infrastruktūras tīkli un Eiropas infrastruktūras savienošanas instruments* | *200,3* | *132,6* | *0,0* | *0,0* |  |
| *Kohēzijas fonds (KF)* | *38,2* | *13,4* | *0,0* | *0,0* |  |
| *Eiropas Reģionālās attīstības fonds (ERAF)* | *406,0* | *238,0* | *41,2* | *0,0* |  |
| *Eiropas Sociālais fonds (ESF)* | *88,6* | *38,6* | *15,7* | *0,0* |  |
| *Eiropas Lauksaimniecības garantiju fonds (ELGF)* | *375,3* | *10,2* | *9,2* | *0,0* |  |
| *Eiropas Lauksaimniecības fonds lauku attīstībai (ELFLA)* | *213,7* | *151,8* | *78,1* | *0,0* |  |
| *Eiropas Jūrlietu, zvejniecības un akvakultūras fonds (EJZAF)* | *35,0* | *33,4* | *21,8* | *0,0* |  |
| *Eiropas Kopienas iniciatīvas* | *9,9* | *9,3* | *9,3* | *7,7* |  |
| *Mērķis “Eiropas teritoriālā sadarbība”* | *21,4* | *8,7* | *6,0* | *0,0* |  |
| *Citi Eiropas Savienības politiku instrumenti* | *104,6* | *34,1* | *9,3* | *0,0* |  |
| tajā skaitā Atveseļošanas un noturības mehānisms | 2,9 | 0,0 | 0,0 | 0,0 |  |
| *Latvijas un Šveices sadarbības programmas finansētie projekti un pasākumi* | *4,8* | *4,2* | *4,6* | *0,0* |  |
| *Citi ārvalstu finanšu palīdzības līdzfinansētie projekti* | *4,6* | *1,6* | *0,7* | *0,2* |  |
| *Taisnīgas pārkārtošanās fonds (TPF)* | *6,3* | *1,6* | *1,7* | *0,0* |  |
| *Nesadalītais finansējums ES politiku instrumentu un pārējās ĀFP līdzfinansēto projektu un pasākumu īstenošanai* | *608,8* | *836,4* | *0,0* | *0,0* |  |
| **Publiskā un privātā partnerība** | **13,1** | **13,1** | **13,1** | **183,9** |  |
| **Maksājumi par aizņēmumiem un kredītiem** | **652,1** | **731,3** | **860,6** | **0,0** |  |
| **Maksājumi starptautiskajās institūcijās un programmās** | **511,3** | **536,3** | **637,0** | **0,0** |  |
| **Citas ilgtermiņa saistības** | **655,2** | **625,4** | **577,6** | **4 581,7** |  |

Valsts budžeta ilgtermiņa saistībās paredzēti līdzekļi **2027. gadā 3 949,2 milj. *euro*** apmērā, **2028. gadā 3 420,0 milj. *euro*** apmērā, **2029. gadā 2 285,9 milj. *euro*** apmērā **un tālākā posmā līdz projekta īstenošanai** **4 773,5 milj. *euro*** apmērā, tajā skaitā saistības valsts pamatbudžetā ES politiku instrumentu un pārējās ĀFP līdzfinansēto projektu īstenošanai **2027. gadā 2 117,5 milj. *euro*** apmērā, **2028. gadā 1 513,9 milj. *euro*** apmērā, **2029. gadā 197,6 milj. *euro*** apmērā un **tālākā posmā līdz projekta īstenošanai** **7,9 milj. *euro*** apmērā.

Kopumā nozīmīgākie ES politiku instrumentu un pārējās ĀFP līdzfinansētie projekti, kuru īstenošanu plānots turpināt 2027., 2028., 2029. gadā un turpmākajos gados, ir:

* Eiropas Lauksaimniecības garantiju fondam (ELGF), Eiropas Lauksaimniecības fondam lauku attīstībai (ELFLA), Eiropas Jūrlietu, zvejniecības un akvakultūras fondam (EJZAF);
* Eiropas Reģionālās attīstības fondam (ERAF) 2021. – 2027. gada plānošanas periodam, Eiropas Sociālajam fondam Plus (ESF) 2021. – 2027. gada plānošanas periodam, Kohēzijas fondam (KF) 2021. – 2027. gada plānošanas periodam;
* Eiropas transporta, telekomunikāciju un enerģijas infrastruktūras tīklu un Eiropas infrastruktūras savienošanas instrumentam u.c.;
* Citu Eiropas Savienības politiku instrumentu finansētajos pasākumos:
  + Atveseļošanas un noturības mehānisma (ANM) projektu un pasākumu īstenošana;
  + Eiropas Savienības programmas *Erasmus*+ projektu īstenošanas nodrošināšana;
  + Iekšējās drošības un Patvēruma, migrācijas un integrācijas fondu projektu un pasākumu īstenošana;
  + Tehniskās palīdzības ERAF, ESF+, KF, TPF finansējuma apgūšana (2021–2027);
  + Dalība Eiropas Savienības pētniecības un tehnoloģiju attīstības programmās;
  + LIFE programmas projektu īstenošana u.c.;
* Ārvalstu finanšu palīdzības līdzfinansētājiem projektiem, tajā skaitā:
  + Latvijas un Šveices sadarbības programmas finansētiem projektiem un pasākumiem;
  + Citiem ārvalstu finanšu palīdzības līdzfinansētajiem projektiem.

ES politiku instrumentu un pārējās ĀFP līdzfinansētajiem projektiem, kuri vēl tiks apstiprināti un kuriem finansējums nav ieplānots ministriju budžetos, finansējums paredzēts budžeta resora “74. Gadskārtējā valsts budžeta izpildes procesā pārdalāmais finansējums” programmā 80.00.00 “Nesadalītais finansējums Eiropas savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”.

Ilgtermiņa saistības paredzētas arī publiskai un privātai partnerībai, maksājumiem par aizņēmumiem un kredītiem, maksājumiem starptautiskajās institūcijās un programmās un citām ilgtermiņa saistībām. Tajā skaitā nozīmīgākais līdzekļu apjoms paredzēts valsts parāda vadībai, iemaksām Eiropas Savienības budžetā, Nacionālo bruņoto spēku ilgtermiņa līgumiem, VAS “Valsts nekustamie īpašumi” īstenojamiem projektiem un pasākumiem, valsts galvenā autoceļa “E67/A7 Ķekavas apvedceļš” publiskās un privātās partnerības projektam, Pilsonības un migrācijas lietu pārvaldei ES prasībām atbilstošu pasu, elektronisko identifikācijas karšu un uzturēšanās atļauju izsniegšanai, ceļu satiksmes pārkāpumu fiksēšanas tehnisko līdzekļu (fotoradaru) darbības nodrošināšanai, Valsts ugunsdzēsības un glābšanas dienesta depo – katastrofu pārvaldības centriem, telpu nomas maksu izdevumiem, Emisijas kvotu izsolīšanas instrumenta projektiem un administrācijai u.c.